**Jan Erik Langangen** (født 1950) er en norsk næringslivsleder og advokat kjent fra tiden som konsernsjef i Storebrand. Han fikk svært mye medieomtale i 1990-årene i forbindelse med fusjonsplanene mellom UNI Storebrand og svenske Skandia og ble under denne tiden omtalt som Norges mektigste næringslivsmann.

Langangen fra Langangen i Porsgrunn. Han utdannet seg til siviløkonom ved Norges Handelshøyskole (1973) og jussutdanning ved Universitetet i Oslo (1975).

Han startet yrkeskarrieren i Statoil i 1975. Under de åtte årene her jobbet han som finansieringsmedarbeider 1975–1976, leder for finansieringsgruppen i 1977–1978, assisterende direktør og leder for Statoils økonomi- og forsikringsstab 1979–1981 og til slutt direktør og leder av konsernets økonomi- og administrasjonsstab 1982–1983. I 1983 gikk han til Storebrand-Norden (Senere Storebrand A/S og UNI Storebrand). I 1985 avanserte han til konsernsjef, en stilling han hadde til 1992. I slutten av denne perioden fikk han svært mye omtale i mediene etter at han forsøkte å få i stand en omfattende fusjon mellom UNI Storebrand, svenske Skandia, danske Hafnia og finske Pohjola. Den svenske Skandia-sjefen avviste alliansetanken, UNI Storebrand tapte 3,9 milliarder kroner, og Langangen gikk av i 1992.

Fra 1994 til 1996 var han partner i advokatfirmaet Thune & Co og i 1996 ble han partner i advokatfirmaet Langangen & Engesæth på Aker Brygge i Oslo. I 2000 sluttet han og flyttet tilbake til slektsgården i Langangen. Der etablerte han advokatpraksisen Langangen & Helset sammen med sin kone.

Han har også sittet i styrer og verv. Blant annet satt han som styreformann i Statoil fra 1987 til 1992 og i Norges Forsikringsforbund fra 1986 til 1988. I 1998 ble han oppnevnt som leder for Bondevik-regjeringens mye omtalte Verdikommisjonen. I 2003 ble han valgt som ny styreleder i Mediehuset Vårt Land og avisen Vårt Land.

I 1992 gav han ut boka *Løpende risiko* (ført i pennen av Alf R. Jacobsen) på Aschehoug forlag. Boka handler i stor grad om den mislykkede fusjonsplanen med svenske Skandia.

Familie
-------

Langangen ble gift i 1971 med undervisningsinspektør Tove Berge (f. 1950). Ekteskapet ble oppløst 1996. I 1998 ble han gift med advokat Siv Irene Helset (f. 1969).

Referanser
----------

1. 1 2   «Curriculum Vitae», arkiveringsdato 17. juni 2017, arkiv-URL web.archive.org[Hentet fra Wikidata]
2. ↑   «Curriculum Vitae»[Hentet fra Wikidata]
3. ↑  ERGO, THOMAS (27. april 1998). «Jeg hadde ikke tid til livet». *Dagbladet.no* **(norsk)**. Besøkt 28. mars 2020.
4. ↑  *Storebrandsjef i godt vær*, Aftenposten, 9. mars 1990
5. 1 2  24. 12.1999, Klokken 00:00. «Snart hjemme for godt». *Nationen*. Besøkt 26. april 2020.
6. 1 2  «CV - Jan Erik Langangen» (PDF). Arkivert fra originalen (PDF) 17. juni 2017. Besøkt 26. april 2020.
7. ↑  «Langangen leder Verdikommisjonen». *www.vg.no*. 13. november 1998. Besøkt 28. mars 2020.
8. ↑  «Langangen styreleder i Vårt Land». *journalisten.no* **(norsk)**. 1. juli 2003. Besøkt 26. april 2020.
9. ↑  Jacobsen, Alf R. (1992). *Løpende risiko*. Aschehoug. ISBN 8203172113.
10. ↑  «Løpende risiko (fritt tilgjengelig på Nb)». *www.nb.no*. Besøkt 29. september 2020.
11. ↑  Døving, Inger (25. februar 2020). «Jan Erik Langangen». *Norsk biografisk leksikon*. Besøkt 28. mars 2020.

|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon
 |